## El Consell aprova una subvenció de 900.000 euros per a la posada en marxa del Centre d’Excel·lència d’Esport, Entreteniment i Mèdia

*** L’executiu valencià considera que un centre d’estes característiques té un interés estratègic per al desenrotllament social i econòmic de la Comunitat Valenciana**

El Consell ha aprovat el decret pel qual s’establixen les bases reguladores i la concessió d’una subvenció directa de 900.000 euros a la Fundació de la Comunitat Valenciana per a la Promoció Estratègica, el Desenrotllament i la Innovació Urbana, Las Naves, per a la posada en marxa del Centre d’Excel·lència d’Esport, Entreteniment i Mèdia, durant el període 2024-2026.

El Centre d’Excel·lència d’Esport, Entreteniment i Mèdia és una iniciativa que pretén impactar sobre l’ecosistema empresarial i permetre que els seus integrants es convertisquen en proveïdors principals de solucions tecnològiques per a la indústria de l’esport internacional. Així mateix, es preveu una repercussió positiva en la creació de llocs de treball tant directes com indirectes.

L’executiu valencià considera que la posada en marxa d’un centre d’estes característiques té un interés estratègic per al desenrotllament social i econòmic de la Comunitat Valenciana que permet avançar en tecnologies aplicades als grans esdeveniments esportius, a fi de convertir a la Comunitat Valenciana en un referent internacional, a més d’amfitriona d’altres empreses que siguen proveïdores d’esta tecnologia.

La subvenció plurianual aprovada contempla la concessió de 110.000 euros en 2024, 405.000 euros en 2025 i 385.000 euros en 2026.

Las Naves és una fundació pública sense ànim de lucre dependent de l’Ajuntament de València l’activitat de la qual se centra a establir col·laboracions publicoprivades i a actuar com a catalitzadora de la innovació.

Fecha: 23/12/2024